รัฐมนตรีว่าการกระทรวงสาธารณสุข ย้ำประชาชนไม่ต้องกังวลวัคซีนโรคโควิด-19 ได้รับผ่านการรับรอง พัฒนาทดสอบมาเป็นอย่างดี และอยู่ในความควบคุมของแพทย์
นายอนุทิน ชาญวีรกุล รัฐมนตรีว่าการกระทรวงสาธารณสุข กล่าวว่า ขอประชาชนไม่ต้องกังวล วัคซีนที่ได้รับมาผ่านการรับรอง ทดสอบ วิจัย และพัฒนามาแล้ว ที่สำคัญอยู่ในความควบคุมของแพทย์ โดยหลังการฉีดจะมีการสังเกตอาการประมาณครึ่งชั่วโมง เพื่อดูผลข้างเคียง         เบื้องต้นกลุ่มแรกที่ได้รับการฉีดมีประมาณ 100,000 คน คาดว่า ใช้เวลาประมาณสิ้นปีนี้จะสามารถฉีดวัคซีนครบทั้งหมดทั่วประเทศ แต่ระหว่างนี้จำเป็นต้องหาวัคซีนชนิดอื่นมาสำรองไว้ก่อน ในส่วนของวัคซีนแอสตราเซเนกาจะส่งสินค้าเข้ามาถึงประเทศไทยภายใน 2 สัปดาห์ ทั้งนี้ ตนเองจะเดินทางไปจังหวัดสมุทรสาครเพื่อติดตามการฉีดวัคซีน แม้ว่าตนเองจะอายุไม่ถึง 60 ปี แต่ต้องอยู่ที่การพิจารณาของแพทย์ว่าจะสามารถฉีดวัคซีนได้หรือไม่        ด้านนายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า มีความมั่นใจกับวัคซีนซิโนแวค หรือวัคซีนอื่นๆทุกประเภท แม้ข้อมูลของวัคซีนซิโนแวคจะพบผู้อายุอาจจะไม่ได้ผลเท่าที่ควร แต่ว่าตนเองอายุเข้าเกณฑ์ที่จะฉีดได้ ขอประชาชนอย่ากังวล เพราะคาดว่าวัคซีนที่ถูกผลิตมามีความปลอดภัย จึงขอให้ประชาชนติดตามข่าวจากโซเชียลมีเดียและศึกษาข้อมูลให้ดีอย่าหลงเชื่อข่าวปลอม ซึ่งวันนี้ตนเองจะเข้าฉีดวัคซีนด้วยไม่ได้เตรียมตัวอะไรมาเป็นพิเศษและพักผ่อนตามปกติ        ส่วนนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวว่า ตนเองเดินทางมาฉีดวัคซีนวันนี้เป็นความสมัครใจมาฉีด เพื่อสร้างความเชื่อมั่นให้กับคนไทยทุกคน ว่าวัคซีนที่นำมาฉีดมีคุณภาพ จึงขอประชาชนอย่าเป็นกังวล เพราะวัคซีนจะสามารถหยุดยั้งการติดเชื้อโรคโควิด-19 ได้